**Vendim nr. 127, datë 29.10.2021**

Kolegji i Gjykatës Kushtetuese të Republikës së Shqipërisë, i përbërë nga:

Fiona Papajorgji, Anëtare e Gjykatës Kushtetuese

Përparim Kalo, Anëtar i “ “

Sonila Bejtja, Anëtare e “ “

në datën 29.10.2021 mori në shqyrtim paraprak kërkesën nr. 2 (V) 2021 të Regjistrit Themeltar, që i përket:

**KËRKUES: VILSON ÇOBANI**

**OBJEKTI: Shfuqizimi i vendimit nr. 00-2016-1718, datë 06.10.2016 të Kolegjit Penal të Gjykatës së Lartë, si i papajtueshëm me Kushtetutën e Republikës së Shqipërisë.**

**BAZA LIGJORE:** Nenet 22, 23, 35, 36, 37, 41, 42, 59, pika 1, shkronja “e”, 124, 131 dhe 134 të Kushtetutës së Republikës së Shqipërisë; ligji nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (*ligji nr. 8577/2000*).

Kolegji i Gjykatës Kushtetuese (*Kolegji*), pasi dëgjoi relatoren e çështjes Sonila Bejtja, shqyrtoi kërkesën, dokumentet shoqëruese dhe diskutoi çështjen në tërësi,

**VËREN:**

**I**

**Rrethanat e çështjes**

1. Nga aktet që shoqërojnë kërkesën rezulton se kërkuesi ka bërë ankim në Gjykatën e Rrethit Gjyqësor Tiranë ndaj vendimit të datës 10.12.2013 të Prokurorisë së Rrethit Gjyqësor Tiranë për mosfillimin e procedimit penal.
2. Gjykata e Rrethit Gjyqësor Tiranë, me vendimin nr. 713 akti, datë 11.06.2014, ka vendosur rrëzimin e kërkesës si të pabazuar në ligj dhe në prova.
3. Gjykata e Apelit Tiranë, me vendimin nr. 1779, datë 26.10.2015, ka vendosur lënien në fuqi të vendimit nr. 713 akti, datë 11.06.2014 të Gjykatës së Rrethit Gjyqësor Tiranë.
4. Kolegji Penal i Gjykatës së Lartë, në dhomën e këshillimit, me vendimin nr. 00-2016-1718, datë 06.10.2016, bazuar në nenin 433 të Kodit të Procedurës Penale (KPP), ka vendosur mospranimin e rekursit të bërë nga kërkuesi, për shkak se nuk përmban asnjë nga shkaqet e parashikuara në nenin 432 të KPP-së.

**II**

**Pretendimet e kërkuesit**

*5****. Kërkuesi***i është drejtuar Gjykatës Kushtetuese (*Gjykata*) për shfuqizimin e vendimit objekt kërkese, duke pretenduar se Kolegji Penal i Gjykatës së Lartë e ka zhvilluar seancën në dhomën e këshillimit në fshehtësi, pasi ka pasur si qëllim të mbulonte shkeljet që kanë bërë gjykatat e tjera.

**III**

**Vlerësimi i Kolegjit**

1. *Për legjitimimin e kërkuesit*

6. Çështja e legjitimimit (*locus standi*) është vlerësuar nga Gjykata si një ndër aspektet kryesore që lidhet me inicimin e një procesi kushtetues. Sipas neneve 131, pika 1, shkronja “f” dhe 134, pika 1, shkronja “i” dhe pika 2, të Kushtetutës, si dhe nenit 71 të ligjit nr. 8577/2000, çdo individ, person fizik ose juridik, subjekt i së drejtës private dhe publike, mund të vërë në lëvizje Gjykatën për gjykimin përfundimtar të ankesave kundër çdo akti të pushtetit publik ose vendimi gjyqësor, që cenon të drejtat dhe liritë themelore të garantuara në Kushtetutë.

7. Ankimi kushtetues individual, në çdo rast, duhet të plotësojë kriteret e nenit 71/a të ligjit nr. 8577/2000, që lidhen me shterimin e mjeteve juridike, afatin e paraqitjes së kërkesës, pasojat negative të pësuara në mënyrë të drejtpërdrejtë e reale, mundësinë për rivendosjen e së drejtës së shkelur, si dhe rregullimet e veçanta ligjore të shqyrtimit paraprak të kërkesës. Kriteret për pranueshmërinë e ankimit kushtetues individual janë të natyrës kumulative, në kuptimin që ato duhet të plotësohen njëkohësisht. Në këtë vështrim, mjafton mosplotësimi i njërit prej kritereve që kërkuesi të mos legjitimohet për vënien në lëvizje të gjykimit kushtetues.

8. Kërkuesi legjitimohet *ratione personae* në lidhje me pretendimet e paraqitura në kërkesë, në kuptim të neneve 131, pika 1, shkronja “f” dhe 134, pika 1, shkronja “i”, të Kushtetutës, pasi ka qenë palë në procesin gjyqësor të kundërshtuar.

9. Në lidhje me kriterin e *shterimit të mjeteve juridike*, në rastin konkret, kërkuesi i është drejtuar Gjykatës me ankim kushtetues individual pas përfundimit të procesit gjyqësor në të tria shkallët e gjyqësorit të zakonshëm, pasi ka shteruar mjetet e zakonshme të ankimit ndaj vendimeve të gjykatave më të ulëta.

10. Në lidhje me legjitimimin *ratione temporis*, bazuar në nenin 71/a, pika 1, shkronja “b”, të ligjit nr.8577/2000, afati për paraqitjen e ankimit kushtetues individual është 4 muaj nga konstatimi i cenimit të së drejtës.

11. Nenet 142, pika 1 dhe 146, pika 2, të Kushtetutës parashikojnë detyrimin për arsyetimin e vendimeve gjyqësore dhe shpalljen publikisht të tyre në çdo rast.

12. Nga aktet bashkëlidhur kërkesës rezulton se procesi gjyqësor i kundërshtuar nga kërkuesi ka përfunduar me vendimin nr. 00-2016-1718, datë 06.10.2016 të Kolegjit Penal të Gjykatës së Lartë, kurse ankimi kushtetues individual është paraqitur në Gjykatë në datën 15.08.2021 (sipas shënimit të shërbimit postar), pra pas rreth 5 vjetësh. Për sa kohë kërkuesi nuk ka paraqitur asnjë provë bindëse në lidhje me momentin e marrjes dijeni, si dhe njohjes me arsyetimin e vendimit të kundërshtuar të Gjykatës së Lartë, si datë e fillimit të afatit ligjor konsiderohet data e këtij vendimi.

13. Për sa më sipër, Kolegji vlerëson se kërkesa drejtuar Gjykatës është paraqitur pas kalimit të afatit 4-mujor të parashikuar nga neni 71/a, pika 1, shkronja “b”, i ligjit nr. 8577/2000. Për këtë arsye, kërkuesi nuk legjitimohet *ratione temporis* për vënien në lëvizje të juridiksionit kushtetues dhe kërkesa e paraqitur prej tij nuk plotëson kriteret ligjore për pranimin e saj për shqyrtim në seancë plenare.

**PËR KËTO ARSYE,**

Kolegji i Gjykatës Kushtetuese të Republikës së Shqipërisë, në bazë të neneve 31 dhe 31/a, pika 2, shkronja “ç”, të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

Moskalimin e çështjes për shqyrtim në seancë plenare.